Laurent Mauvignier
Den franske forfatter Laurent Mauvignier havde sit gennembrud på Éditions de Minuit i 1999 med romanen Loin d'eux. Han viste her sin særlige evne til at lade sine personer forholde sig til virkeligheden i skiftende monologer. Med stor stilsans fremhæver han, hvor svage ordene kan være, når personerne, ofte forgæves, rækker ud efter hinanden.
Dette ses også i romanen Apprendre à finir (2000) om et ægteskab i krise, hvor en ulykke tvinger dem sammen igen og følges af kvindens indre monolog med lange søgende sætninger; hun prøver at nå manden og dermed finde tilbage til virkeligheden, men er grebet af usikkerhed og af den ensomhed, som også præger personerne i Seuls (2004).
Mauvignier udvider sin teknik med skiftende perspektiver i Dans la foule (2006), og skaber en polyfon oplevelse af en dramatisk historisk begivenhed, ulykken på Heysel Stadion i Bruxelles 1985, hvor en tribune styrtede sammen og 39 mistede livet. Historien om Algierkrigen blander sig flere steder i fiktionen og fylder romanen Des hommes (2009, på dansk Såret, 2012) med nogle franske soldaters oplevelser.
Mangfoldigheden som princip dominerer i Autour du monde (2014, på dansk Verden rundt, 2016). Her bliver flere personer med hver sin historie rundt om i den globaliserede verden fælles om katastrofen på Fukushima-atomkraftværket i 2011.
Mauvigniers forfatterskab handler grundlæggende om den svære virkelighedsopfattelse gennem ord. Hans romaner varierer sprogets muligheder og udnytter dem i vores tøvende oplevelse af hændelser og begivenheder.